
LIETUVOS RESPUBLIKOS SEIMO
 ETIKOS IR PROCEDŪRŲ KOMISIJA

IŠVADA
DĖL VIDAUS TARNYBOS STATUTO ĮSTATYMO PROJEKTO PRIĖMIMO PROCEDŪROS
2015-06-23       Nr. 101-I-07
Vilnius
Seimo Etikos ir procedūrų komisija (toliau – Komisija): Leonard Talmont, Orinta Leiputė, Saulius Bucevičius, Algimantas Dumbrava, Edmundas Jonyla, Jonas Kondrotas, Arminas Lydeka, Vytautas Saulis, Valerijus Simulik, gavusi Seimo Teisės ir teisėtvarkos komiteto pirmininko Juliaus Sabatausko kreipimąsi ir vadovaudamasi Lietuvos Respublikos Seimo statuto (toliau – Seimo statutas) 78 straipsnio 1 dalies 3 punkto nuostata, nagrinėjo klausimą, ar Lietuvos Respublikos vidaus tarnybos statuto pakeitimo įstatymo projekto (naujos redakcijos) Nr. XIP-4701(4) (toliau – Vidaus tarnybos statuto įstatymo projektas) priėmimo metu nebuvo pažeistos Seimo statuto nuostatos. 
Etikos ir procedūrų komisija nustatė:

Seimo Teisės ir teisėtvarkos komiteto (toliau – Komitetas)  pirmininkas Julius Sabatauskas 2015 m. birželio 19 d. kreipėsi į Komisiją, prašydamas įvertinti, ar 2015 m. birželio 18 d. Seimo posėdyje priimant Vidaus tarnybos statuto įstatymo projektą nebuvo pažeista Seimo statute nustatyta įstatymų leidybos procedūra. Komiteto pirmininko teigimu, Seimo posėdyje Vidaus tarnybos statuto įstatymo projekto priėmimo metu nebuvo laikomasi Seimo statute nustatytų terminų, taip pat Seimo nariams nebuvo išdalintos Seimo kanceliarijos Teisės departamento išvados dėl šio projekto. J. Sabatauskas prašo išaiškinti, ar posėdžio pirmininkas galėjo priimti sprendimą daryti pertrauką įstatymo projekto priėmimo metu pagal Seimo statuto 109 straipsnio 1 dalies nuostatą, o ne pagal Seimo statuto 155 straipsnio nuostatas. 
Pažymėtina tai, kad Vidaus tarnybos statuto įstatymo projektas yra naujos redakcijos, kuriame įtvirtinamos naujos teisinės nuostatos, susijusios su pareigūnų tarnybinės veiklos vertinimu, vieninga vidaus reikalų centrinių įstaigų rotacijos sistema, vieninga vidaus tarnybos sistemos pareigūnams taikytina darbo užmokesčio ir socialinių garantijų sistema. 
2015 m. birželio 16 d. rytiniame Seimo posėdyje įvyko Vidaus tarnybos statuto įstatymo projekto svarstymas. Šio posėdžio metu buvo apsvarstyti įstatymų leidybos iniciatyvos teisę turinčių subjektų pasiūlymai. Komitetas, remdamasis minėtame Seimo posėdyje priimtais sprendimais ir vadovaudamasis Seimo statuto 155 straipsnio 1 dalies nuostata, parengė ir 2015 m. birželio 18 d. prieš rytinį Seimo posėdį įregistravo patobulintą Vidaus tarnybos statuto įstatymo projektą. Tą pačią dieną buvo įregistruotos Seimo kanceliarijos Teisės departamento išvados dėl šio projekto. Šiose išvadose buvo pateikta esminių pastabų dėl Vidaus tarnybos statuto įstatymo projekto suderinamumo su kitų Seime įregistruotų įstatymų projektų nuostatomis, taip pat redakcinio pobūdžio pastabų.
2015 m. birželio 18 d. vakariniame Seimo posėdyje (15.05 val.) vyko Vidaus tarnybos statuto įstatymo projekto priėmimas. Posėdžiui pirmininkavo Seimo Pirmininko pavaduotoja Irena Degutienė.  Posėdžio pirmininkė paskelbė balsavimą dėl Seimo narių P. Gražulio, J. Razmos, R. Tamašunienės, V. V. Margevičienės, R. Baškienės ir  P. Gylio pasiūlymo dėl Vidaus tarnybos statuto įstatymo projekto 45 straipsnio. Po balsavimo pasiūlymui buvo pritarta (balsavo 93 Seimo nariai: už balsavo 51, prieš 0, susilaikė 42).  
Po balsavimo dėl šio Seimo narių grupės pasiūlymo, kuriam buvo nepritaręs Komitetas, vienas iš pranešėjų – Komiteto pirmininkas J.Sabatauskas paprašė daryti pertrauką. Įvyko balsavimas dėl pasiūlymo daryti pertrauką pagal Seimo statuto 158 straipsnio 3 dalį, tačiau pasiūlymui buvo nepritarta (balsavo 99 Seimo nariai: už – 49, prieš – 46, susilaikė 4). Lietuvos socialdemokratų frakcijos reikalavimu Seimo posėdžio pirmininkė I. Degutienė pakartotinai paskelbė balsavimą dėl pasiūlymo daryti pertrauką pagal Seimo statuto 158 straipsnio 3 dalį, tačiau sprendimas buvo nepriimtas (balsavo 104 Seimo nariai: už – 52, prieš – 47, susilaikė 5). Pakartojus balsavimą, pasiūlymui daryti pertrauką nepritarta (balsavo 103 Seimo nariai: už – 51, prieš – 47, susilaikė 5).
Po šių balsavimų J. Sabatauskas teigė: „Dar vienas argumentas, kad mes turime grįžti – ką tik Teisės departamentas užregistravo kelias pastabas, kurias reikia apsvarstyti, kurios esminės, ne redakcinės.“ J. Sabatauskui vėl paprašius pertraukos iki kito posėdžio, įvyko balsavimas dėl pasiūlymo daryti pertrauką pagal Seimo statuto 109 straipsnį. Po balsavimo pasiūlymui buvo pritarta (balsavo 107 Seimo nariai: už 53, prieš 52, susilaikė 2).
Įstatymo projekto priėmimo Seimo posėdyje procedūra reglamentuojama Seimo statuto 23 skirsnyje. Seimo statuto 155 straipsnio, aptariančio įstatymo projekto pataisų ir papildymų pateikimą, 1 dalyje numatyta, kad pagrindinis komitetas Seimui priimti privalo pateikti Seimo kanceliarijos Dokumentų skyriaus iš naujo suredaguotą įstatymo projektą. Seimo kanceliarijos Teisės departamentas taip pat pateikia išvadas dėl šio projekto. 
Remiantis minėto straipsnio 2 dalies nuostata, suredaguotas įstatymo projektas ir Teisės departamento išvados turi būti išdalyti Seimo nariams ir įteikti Respublikos Prezidentui bei Vyriausybei ne vėliau kaip prieš 3 darbo dienas iki posėdžio. Pagal to paties straipsnio 4 dalį, iki įstatymo projekto priėmimo pagrindinis komitetas turi būti įvertinęs gautas pataisas, papildymus, išbraukimus bei Teisės departamento išvadas dėl jų. 
Seimo statuto 155 straipsnio 5 dalyje numatyta, kad jeigu yra gauta naujų pataisų, papildymų bei išbraukimų, kurių pagrindinis komitetas iki tol nebuvo svarstęs, projekto priėmime daroma ne trumpesnė kaip 24 valandų pertrauka, per kurią pagrindiniame komitete turi būti apsvarstyti šie pasiūlymai bei Teisės departamento išvada dėl jų.
Kaip minėta, Teisės departamento išvados buvo įregistruotos 2015 m. birželio 18 d., kai buvo numatytas Vidaus tarnybos statuto įstatymo projekto priėmimas. Vadinasi, Teisės departamento išvados Seimo nariams buvo pateiktos pavėluotai – nesilaikant Seimo statuto 155 straipsnio 2 dalyje nustatyto termino. Kaip teigiama J. Sabatausko kreipimesi, minėtos išvados įstatymo  projekto priėmimo metu apskritai nebuvo išdalintos. Svarbu tai, kad Vidaus tarnybos statuto įstatymo projektas yra naujos redakcijos ir didelės apimties, o Teisės departamento pastabos dėl šio įstatymo projekto buvo esminės, ne vien redakcinio pobūdžio. Atkreiptinas dėmesys į tai, kad pagal Seimo statuto 155 straipsnio 4 dalies nuostatą įstatymo projekto priėmimas turėjo prasidėti tik Komitetui įvertinus Teisės departamento išvadas, priėmus sprendimą dėl jų ir įregistravus Komiteto posėdžio protokolo išrašą. 
Kaip minėta, Vidaus tarnybos statuto projekto priėmimo metu buvo paskelbta pertrauka, remiantis Seimo statuto 109 straipsnio 1 dalies nuostata, numatančia, kad svarstant kiekvieną klausimą, iki balsavimo pradžios posėdžio pirmininko reikalavimu, pagrindinio komiteto reikalavimu, taip pat frakcijos reikalavimu, kurį paremia ne mažiau kaip 1/3 posėdyje dalyvaujančių Seimo narių, arba opozicinės frakcijos reikalavimu, kurį paremia ne mažiau kaip 1/5 posėdyje dalyvaujančių Seimo narių, daroma neeilinė, ne trumpesnė kaip 30 minučių ir ne ilgesnė kaip 1 valandos, klausimo svarstymo pertrauka arba klausimo svarstymas atidedamas kitam artimiausiam posėdžiui. 
Aptariamu atveju projekto priėmimo pertrauka turėjo būti skelbiama vadovaujantis Seimo statuto 155 straipsnio 5 dalies nuostata, sudarant galimybę Komitetui apsvarstyti naujai pateiktas Teisės departamento išvadas ir priimti sprendimus dėl jų. 
Etikos ir procedūrų komisija nusprendė:
Atsižvelgiant į tai, kad Lietuvos Respublikos vidaus tarnybos statuto pakeitimo įstatymo projekto (naujos redakcijos) Nr. XIP-4701(4) priėmimas vyko nesilaikant Seimo statuto 155 straipsnio nuostatų, siūlyti Seimui įstatymo projektą grąžinti į priėmimo stadiją. 
Balsavimo rezultatai: už – 7, prieš – 0, susilaikė 2. 
Komisijos pirmininkas                                                                              Leonard Talmont                                                                                
